Nos Guido, Dei gratia Lingonensis episcopus, notum facimus presentibus et futuris quod in nostra presentia, propter hoc personaliter constitutus, Henricus de Paceio, domicellus, dominus de Laniis, spontaneus recognovit quod ipse assignavit abbati et conventui Fonteneti, Cisterciensis ordinis, tria sextaria frumenti et tria sextaria ordei ad mensuram Castellionis super Sequanam et centum solidos fortium Nivernensium in abbonamentis suis de Laniis, que omnia concessit dominus Henricus dictis Fontenetensibus singulis annis in octabis sancti Remigii in dictis abonnamentis apud Lanias percipienda, que tria sextaria frumenti et tria ordei cum dictis centum solidis Galcherus, quondam dominus de Paceio, et Margareta, ejus uxor, quondam parentes Henrici supradicti, pro salute animarum suarum predictis abbati et conventui Fontenetensi perpetuo legaverunt, sicut predictus Henricus in nostra presentia recognovit. Et ut predicti Fontenetenses de dictis tribus sextariis ordei et de centum solidis fortium nivernensium superius memoratis quieta et pacificata possessione gaudere valerent in perpetuum eosdem abbatem ad conventum dictus Henricus coram nobis de predictis corporaliter investibit. Si vero contingeret quod idem Henricus vel ejus heredes dicta aboonamenta mutarent in tallias vel in alios redditus, prefatus Henricus vel ejus heredes dictum bladum et predictam pecuniam dictis abbati et conventui ad predictum terminum nichilominus solvere tenerentur. Supposuit autem se et heredes suos predictus Henricus juridictioni nostre et successorum nostrorum. Quod si ipsum vel ejus heredes contra tenorem presentium venire contingeret, quod absit, vel in solutione dicti bladi et pecunie superius memorate ad dictum terminum deficere, nos ad instantiam predictorum et abbatis conventus, possemus in ipsos ubicumque se tullerent excommunicationis sententiam promulgare. In cujus rei testimonium et munimen ad petitionem dicti Henrici presentibus litteris sigillum nostrum duximus apponendum. Actum anno Domini millesimo ducentesimo quinquagesimo septimo, mense septembri.